Spremnost za školu

***Vaše dijete će na jesen u školu? Evo onoga što kao roditelji trebate poticati kod Vašeg djeteta da bi ono spremno dočekalo prvi razred.***

**KOD DJECE TREBA POTICATI...**

**...SAMOSTALNOST**

***Dijete treba poticati/naučiti da bude samostalno u:***

* svlačenju, oblačenju, otkopčavanju, zakopčavanju
* izuvanju, obuvanju, odvezivanju, vezivanju obuće
* obavljanju nužde
* održavanju svakodnevne higijene ruku, lica, zubi

Dijete treba znati imena roditelja, adresu, broj telefona, upotrijebiti telefon. Za djecu je dobro da poznaju put do škole, da zajedno s odraslima prolaze taj put, razgovaraju pri tome o konkretnoj prometnoj situaciji. Važno je naći najsigurniji, a ne najkraći put.

**...GOVOR**

Svaki trenutak može biti situacija za poticanje govornog izražavanja

***Dijete treba poticati da:***

* izražava misli, zapažanja, samostalno komentira
* samo priča, prepričava
* objašnjava osjećaje
* objašnjava ponašanje
* objašnjava pravila igre
* postavlja pitanja, odgovara na njih
* recitira
* postavlja i pogađa pitalice i zagonetke
* izmišlja nove riječi
* započetoj priči izmišlja kraja ili poznatoj novi završetak

**...FINU MOTORIKU**

Dijete mora znati pravilno držati olovku i snalaziti se na papiru.

Vježbe za razvoj fine motorike:

* radni listovi
* precrtavanje
* crtanje
* rezanje škarama
* nizanje perlica, sitnih predmeta
* igra plastelinom, glinom...

**...OPAŽANJE/PERCEPCIJU**

Opažanje detalja, razlika i sličnosti važno je za usvajanje znakova za slova i brojeva. Vježbe za razvoj opažanja/percepcije:

* slaganje puzzli
* domino
* igraće karte (Uno, Crni Petar)
* slike s pronalaženjem sličnosti i razlika
* opažanje boja, oblika, veličina...

**...PREPOZNAVANJE I RAZLIKOVANJE BOJA I NIJANSI**

Većina djece na pragu škole točno opaža i imenuje osnovne boje crvenu, žutu, plavu i zelenu, a razlikuje i prijelazne tonove te nijanse boja. Ako se utvrdi da dijete ne zna imenovati boje, a razlikuje ih, onda je to znak da se s njim nije radilo dovoljno.

**...OPAŽANJE VELIČINE I OBLIKA PREDMETA**

Djecu treba naučiti razlikovati je li predmet:

* dugačak ili kratak
* velik ili mali
* okrugao ili četvrtast
* debel ili tanak
* osnovne geometrijske oblike (kvadrat, krug, kocka, pravokutnik)

Teže uočavaju da jedan predmet može istovremeno biti kratak i debeo ili okrugao i malen, crven i kvadratni.

**...OPAŽANJE PROSTORNIH ODNOSA I SNALAŽENJE U PROSTORU**

* ispred-iza na sebi i u prostoru
* ispod-**iznad** na sebi i u prostoru
* lijevo-desno na sebi i u prostoru
* snalaženje na papiru

**...USVAJENJE VREMENSKIH ODNOSA**

Djeca ne moraju znati koliko je sati, mjesece u godini, ali bi trebala znati:

* jutro-dan-večer-noć
* dane u tjednu
* godišnja doba

**...GLASOVNU ANALIZU I SINTEZU**

Čitanje i pisanje temelje se na procesima analize i sinteze. Da bi dijete moglo razlikovati pojedini glas u riječi mora imati razvijene auditivne sposobnosti, tj. fonemski sluh, što se najbolje postiže igrom:

* osluškivanje zvukova iz okoline, prepoznavanje zvukova, određivanje udaljenosti zvuka
* prepoznavanje radnje po zvuku
* slike predmeta koje započinju ili završavaju istim glasom
* slušanje glasa i pogađanje riječi sa zadanim glasom
* rastavljanje riječi na glasove i prepoznavanje izrečenog
* uočavanje rime

**...NAMJERNU/HOTIMIČNU PAŽNJU**

Prilika za razvijanje hotimične pažnje su zajedničke aktivnosti s odraslima u kojima se dijete privikava da započetu aktivnost i dovrši tj. da usmjeri pažnju samo na jednu **aktivnost.**

**...ISTOVREMENO PAZITI NA DVA ILI VIŠE SADRŽAJA**

Za školu je to važna sposobnost jer dijete treba istovremeno pratiti objašnjenje učiteljice i gledati što piše na ploči ili pisati u svoju teku. Ova se osobina pažnje najbolje razvija u kolektivnim dječjim igrama, gdje dijete mora brinuti što samo mora činiti, ali i o tome što čine drugi (igre skrivača, razne društvene igre, kad mi čitamo priču, a dijete sluša i promatra ilustracije).

**...PRENOSITI PAŽNJU**

Prenošenje pažnje razvija se u mnogim igrama s drugom djecom npr. tko će prvi obaviti tri različita zadatka: nacrtati kuću, složiti pet kocaka i izrecitirati pjesmicu.

**...IZGRAĐIVANJE RADNIH NAVIKA**

Izgrađivanje radnih navika postiže se postavljanjem malih zadataka koje dijete može izvršiti:

* redovito pospremanje igračaka
* spremanje i raspremanje kreveta
* uredno slaganje odjeće i obuće nakon svlačenja
* mala zaduženja za pospremanje stana
* briga o kućnom ljubimcu
* odlazak u trgovinu ako je blizu...

***Ukoliko dosada niste ništa posebno radili na pripremi svog djeteta za polazak u školu, ne trebate se osjećati krivima, jer puno toga se može naučiti u par mjeseci pred polazak u školu. Pokušajte to shvatiti kao vašu «domaću zadaću». Nikako nemojte izvršavanje te zadaće ostavljati za prve dane škole.***